Държавен вестник, бр. 30, 2021 г., стр. 111

БРОЙ  30	
Д Ъ Р Ж А В Е Н  В Е С Т Н И К 	
СТР.  111  
Въведение 
Следващите страници от настоящия раздел показват подробен списък на товарните и 
баластните операции, които, когато е целесъобразно, трябва да бъдат вписани в част II на 
Дневника за нефтените операции в съответствие с правило 36 от Анекс I към 
Международната конвенция за предотвратяване на замърсяването от кораби от 1973 г., 
изменена с Протокола от 1978 г., отнасящ се до нея (MARPOL 73/78). Позициите са 
групирани в раздели с операции, всеки от които е обозначен с кодова буква. 
Когато се правят вписвания в част II на Дневника за нефтените операции, датата, кода на 
операцията и номерът на позицията се вписват в съответните колони, а изискваните данни 
се записват хронологично в празните места. 
Всяка приключена операция се подписва и от отговорния служител или служители и се 
поставя дата. Всяка попълнена страница се подписва от капитана на кораба. 
По отношение на нефтените танкери, извършващи специфични превози в съответствие с 
правило 2.5 от Анекс I към MARPOL 73/78, съответното вписване в част II на Дневника за 
нефтените операции се заверява от компетентния държавен пристанищен орган.‡ 
Част II на Дневника за нефтените операции съдържа много справки за количеството на 
нефта. Ограничената точност на измервателните прибори на танка, температурните 
колебания и полепваемостта ще повлияят на точността на тези показания. Вписванията в 
част II на Дневника за нефтените операции следва да бъдат разгледани съответно това. 
В случай на аварийно или друго извънредно изхвърляне на нефт, в част II на Дневника за 
нефтените операции се посочват обстоятелствата и причините за изхвърлянето. 
Всяка повреда на системата за наблюдение и контрол на изхвърлянето на нефт се отбелязва 
в част II на Дневника за нефтените операции. 
Вписванията в част II на Дневника за нефтените операции, за кораби, притежаващи 
свидетелство IOPP, са поне на английски, френски или испански език. Когато се използват 
и вписвания на официален език на държавата, под чийто флаг корабът има право да плава, 
те имат предимство в случай на спор или несъответствие. 
Част II на Дневника за нефтените операции се съхранява на такова място, че да бъде на 
разположение за проверка по всяко приемливо време и, с изключение на случаите на липса 
на екипаж при влачене на буксир, се съхранява на борда на кораба. Дневникът се пази в 
продължение на три години след последния запис. 
Компетентният орган на правителството на страна по Конвенцията може да провери част II 
на Дневника за нефтените операции на борда на всеки кораб, за който се прилага 
настоящия Анекс, докато корабът се намира в пристанище или офшорни терминали на 
страната, както и може да направи копие от всеки запис в този дневник и да изиска от 
капитана на кораба да удостовери, че копието е вярно с оригинала. Всяко така изготвено 
копие, което е заверено от капитана на кораба като вярно копие на запис в част II на 
Дневника за нефтените операции, се допуска във всяко съдебно производство като 
доказателство за фактите, изложени в записа. Проверката на част II на Дневника за 
нефтените операции и вземане на заверено копие от компетентния орган съгласно 
настоящия параграф се извършват възможно най-бързо, без да се предизвиква 
необосновано забавяне на кораба.
                                               
* Това изречение следва да се вписва само в Дневника за нефтените операции на танкер, извършващ 
специфични превози.